**Let C-11** (v kóde NATO: „**Moose**") bolo dvojsedadlové cvičné lietadlo, sériovo vyrábané v Česko-Slovensku firmou Let Kunovice. Išlo o licenčnú kópiu lietadla Jakovlev Jak-11.

Vznik a vývoj
-------------

Česko-Slovensko sa začiatkom 50. rokov 20. storočia začalo obzerať po náhrade za lietadlá Arado Ar 96 (C-2), ktoré slúžili v česko-slovenskom letectve vo veľkých množstvách. Bolo rozhodnuté získať licenčné práva na sovietske cvičné lietadlo Jak-11 a začať s jeho výrobou v ČSR. Pre sériovú výrobu bola vybraná továreň Let Kunovice. Prvý prototyp lietadla C-11, s výrobným číslom *1701001*, vzlietol z továrenského letiska 29. októbra 1953. Pilotoval ho zalietavací pilot Miroslav Šmíd a let trval 3 hodiny 33 minút. Do roku 1956 bolo vyrobených 707 lietadiel. Výroba však bola komplikovaná ťažkosťami s dodávkami motorov a vrtulí, čo zabránilo väčšiemu počtu vyrobených lietadiel. C-11 sa od Jaku-11 odlišoval najmä tým, že mal celokovovú zadnú časť trupu. V roku 1956 sa začala v Kunoviciach pripravovať výroba nového typu, C-11U, s podvozkovou nohou vpredu, drevenou vrtuľou a rozšíreným rádionavigačným vybavením. Napriek sľubným letovým vlastnostiam boli vyrobené len tri prototypy, a tým výroba tohto modelu skončila.

Operačné nasadenie
------------------

Lietadlá C-11 slúžili okrem Česko-Slovenska v mnohých ďalších krajinách východného bloku a spriatelených štátoch. Patrili medzi ne ZSSR, Egypt, Čína, Maďarsko, Poľsko, Rumunsko ale aj Rakúsko. Po rokoch boli egyptské C-11 odpredané do Veľkej Británie, Francúzska a USA. V USA boli navyše upravené na súťažné lietanie okolo pylónov. Počnúc rokom 1956 začali byť C-11 dodávané do aeroklubov Zväzarmu. Tam na nich piloti vytvorili niekoľko národných rekordov, z ktorých dva boli zároveň medzinárodné. Ustanovil ich pilot Zdeněk Bedřich z Brna, ktorý dňa 12. októbra 1960 zaletel okruh 3 km rýchlosťou 464 km/h a okruh 20 km rýchlosťou 427 km/h.

Používatelia
------------

Vystavený poľský C-11
Súkromný Let C-11 v sovietskej vojnovej kamufláži
Česko-Slovensko  **Česko-Slovensko**
Česko-slovenské vojenské letectvo
Čína  **Čína**
Vzdušné sily Čínskej ľudovej oslobodzovacej armády
 **Egypt**
Egyptské vzdušné sily
 **Francúzsko**
Maďarsko (1949-1956)  **Maďarsko**
Letectvo Maďarskej ľudovej armády
Poľsko  **Poľsko**
Vojenské letectvo a protilietadlová obrana územia krajiny
Rakúsko  **Rakúsko**
Rakúske vzdušné sily
 **Rumunsko**
Rumunské vzdušné sily
ZSSR  **Sovietsky zväz**
Vojenské vzdušné sily ZSSR
DOSAAF
Spojené kráľovstvo  **Spojené kráľovstvo**
Spojené štáty  **Spojené štáty**

Špecifikácie (Let C-11)
-----------------------

Česko-slovenský C-11 v Leteckom múzeu Kbely v Prahe
### Technické údaje

* **Posádka:** 2
* **Dĺžka:** 8,5 m
* **Rozpätie:** 9,4 m
* **Výška:** 3,28 m
* **Plocha krídel:** 15,4 m²
* **Hmotnosť prázdneho lietadla:** 2 000 kg
* **Maximálna vzletová hmotnosť:** 2 500 kg
* **Pohonná jednotka:** 1 × vzduchom chladený hviezdicový štvordobý sedemvalec M-21 s priamym vstrekovaním paliva a s výkonom 515 kW (700 k) pri 2 300 ot/min
* **Zásoba paliva:** 3 770 kg

### Výkony

* **Maximálna rýchlosť:** 460 km/h
* **Dolet:** 1 280 km (v letovej hladine)
* **Dostup:** 7 100 m

### Výzbroj

* 1× guľomet UBS kalibru 12,7 mm so zásobou 150 nábojov
* 100 kg výzbroje na dvoch závesníkoch

Bibliografia
------------

* Modelář, č. 10/1988

Iné projekty
------------

Commons
* Spolupracuj na Commons Commons ponúka multimediálne súbory na tému **Let C-11**


|  |  |
| --- | --- |
| Portal | Letecký portál |